Anna Penzhorn

Anna Penzhorn is die skrywersnaam van doktor Anni Niewenhuis (Neé Badenhorst; 1942-), ’n bekroonde Afrikaanse skrywer van liefdesverhale. Tot dusver het daar reeds 30 liefdesverhale uit haar pen verskyn.

Lewe en werk 
Anna Badenhorst is op 15 Augustus 1942 op Koppies gebore as die jongste dogter van die boer Louw Badenhorst. Sy voltooi haar skoolloopbaan by die Sarel Celliers Hoërskool op Koppies en studeer daarna verder aan die Pretoria Onderwyskollege, waar sy haar as onderwyseres bekwaam.

Pas na afloop van haar studies trou sy op 21 Desember 1963 met die sakeman Johann Penzhorn. Die eerste tien jaar van hulle huwelik bly hulle in Johannesburg, waarna hulle na Pretoria verhuis. Hier studeer sy verder deur die Universiteit van Suid-Afrika en verwerf ’n doktorsgraad in Kommunikasiekunde.

Later trou sy met Karel Niewenhuis. Na aftrede verhuis sy en haar man na ’n plaas naby Modimolle in die Limpopo. Sy bied skryfskole aan en tree ook op as spreker by ATKV-skryfskole.

Skryfwerk 
Aanvanklik skryf sy sketse vir ’n koerant in Suidwes-Afrika, maar die koerant gaan spoedig ten gronde. Daarna skryf sy enkele radiosketse, een in 1970 en daarna ’n kort reeks in 1977. Vir die tydskrif Veldtrust skryf sy ’n aantal artikels oor bewaringsprogramme in die natuur, terwyl sy ook ’n rubriek oor vakansie-oorde vir die reisblad Op Safari skryf. Later skryf sy verskeie kortverhale en vervolgverhale vir tydskrifte. Sy wen verskeie pryse met haar skryfwerk, onder andere LAPA-Liefdesromantoekennings in 2000 (vir Gesteelde liefde) en 2004 vir Hart van ’n held, asook Malan Media se Donker Sjokolade-liefdesverhaalwedstryd vir Tango in 2012.

Haar eerste liefdesroman verskyn in Mei 1977 onder die titel Waar die kiewiet roep, waarna etlike soortgelyke boeke volg.

Anderkant die winter (2004) handel oor ’n vrou wat betrokke raak in ’n buite-egtelike verhouding met ’n getroude man. Linda de Lange is die hoof van ’n prestige-kollege. Sy het ’n affair met Simon Meyer, maar kom gaandeweg agter dat die najaag van die bloot sinlike jou leeg laat. In die kalm Wilhelm, wat maar altyd daar was, vind sy al meer ’n sielsgenoot. Op pad na geluk moet Linda egter eers ’n groot tragedie oorkom.

In Anderkant die môrester (2010) vermoed Bronwyn Charalambous dat Gideon Neethling nie ’n gewone vakansieganger op Mgowenibaai is nie, maar ’n verskuilde agenda het. Sy geheim verander haar lewe, want hulle twee is as babas in die kraaminrigting omgeruil en deur die verkeerde ouers groot gemaak.

Fees van versoening (2013) handel oor ’n joernalis by ’n glanstydskrif wat opdrag ontvang om ’n onderhoud met ’n man te voer wie se familie in ’n jarelange vete betrokke is met hare. Hulle raak verlief op mekaar, maar sy besef dat sy sal moet kies tussen hom en haar familie, aangesien hulle sterk gekant is teen die verhouding.

In Onbereikbaar ver (2015) beland Daleen Joubert weer op die dorpie van haar grootwordjare, waar sy haar vasloop in haar eerste liefde, Dawid Hofmeyr.  Dawid is egter reeds verloof aan Delia.

Publikasies 
Werke uit haar pen sluit in:

Verwysings 

Afrikaanse skrywers
Geboortes in 1942